Tallinna Ülikooli naiskond, kus mängivad mitmed koondislased, on Eesti - Läti Ühisliiga liidrina võitnud nüüd kolmest mängust kaks. Naiskonna resultatiivseim oli täna 16 punkti ja 13 laupalliga Annika Köster, kes võitis mullu Soome meistriliigas pronksi ja naases tagasi koju, et võita auhinnakapist veel puuduv Ühisliiga medal.

"Enne hooaega Soomes mängisin Eestis ikkagi viis aastat Eesti-Läti Ühisliigat ja medalit ei ole tulnud," rääkis ERR-ile Köster. "See on minu väike soov olnud alati, et medal ikkagi ära võtta ja see motiveeribki."

Kapten Birgit Piibur, taas koondise vaatevälja kerkinud Kati Rausberg ja Sofia Kosareva lisasid kõik 12 punkti. Tallinna Ülikooli tiimi juhendav Janne Schasmin sundis naisi kõrge tempoga mängima, sest ta on ühtlasi ka Eesti rahvusnaiskonna peatreener ja novembri keskel ootavad Eesti naiskonda ees viimased Euroopa meistrivõistluste valikmängud.

"Eks see meie mängujoonis on selline, et peab jooksma," tõdes Schasmin. "Kui me ise ei jookse, siis novembris joostakse meid üle. Eks me selles suunas treenime."

Kolmandal veerandil oli Tallinna Ülikooli edu vaid üheksapunktiline, kuid lõpuks võeti ikkagi 18-punktine 79:61 võit. Väga noore koosseisuga Tartu Ülikool/Kalevi poolel viskas parimana 19 punkti Anna Gret Asi, kelle ema Kaire on naiskonna peatreener.

"Meil on võistkond nii palju vahetunud, nii palju noori on korraga tulnud," sõnas Kaire Asi. "Täna läksid kaks põhimängijat kohe vigastustega välja."

Tartu Ülikool/Kalevile oli see Ühiliigas teine mäng ja nende kontol on nüüd tabelis üks võit ja üks kaotus.